32006D0596
L 243/47
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 4 август 2006 година
за изготвяне на списък на държавите-членки, за които се допуска финансиране от Кохезионния фонд за периода 2007-2013 г.
(нотифицирано под номер С(2006) 3479)
(2006/596/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1083/2006 на Съвета от 11 юли 2006 г. за определяне на общи разпоредби за Европейския регионален фонд, Европейския социален фонд и Кохезионния фонд и за отмяна на Регламент (EO) № 1260/1999 (1), и по-специално член 5, параграф 3 и член 8, параграф 4 от него,
като има предвид, че:
(1)
Съгласно член 1, параграф 1 от Регламент (ЕО) № 1083/2006 за създаването на Кохезионния фонд Кохезионният фонд допринася за засилване на икономическото и социалното сближаване на Общността, в интерес на насърчаване на устойчивото развитие.
(2)
Член 5, параграф 2 от Регламент (ЕО) № 1083/2006 разпорежда, че държавите-членки, за които се допуска финансиране от Кохезионния фонд са тези, чийто брутен национален доход (БНД) на глава от населението, измерен чрез паритетите на покупателна възможност и изчислен въз основа на цифри на Общността за периода 2001-2003 г., е по-малък от 90 % от средния БНД на ЕС 25.
(3)
Член 8, параграф 3 от Регламент (ЕО) № 1083/2006 разпорежда, че държавите-членки, които биха отговаряли на критериите за допустимост за финансиране от Кохезионния фонд през 2006 г. и биха останали такива, ако прагът за допустимост беше останал 90 % от средния БНД за ЕС 15, но които са престанали да отговарят на критериите, тъй като номиналното им равнище на БНД на глава от населението ще превиши 90 % от средния БНД на ЕС 25, измерен и изчислен съгласно член 5, параграф 2, отговарят на изискванията за преходно и специфично финансиране от Кохезионния фонд.
(4)
Следователно се налага да се изготви списък на държавите-членки, за които се допуска финансиране.
ПРИЕ НАСТОЯЩОТО РЕШЕНИЕ:
Член 1
Държавите-членки, за които се допуска финансиране от Кохезионния фонд от 1 януари 2007 г., са посочените в приложение I.
Член 2
Държавите-членки, за които се допуска финансиране от Кохезионния фонд на база преходно и специфично подпомагане съгласно член 8, параграф 3 от Регламент (ЕО) № 1083/2006, са посочените в приложение II.
Член 3
Адресати на настоящото решение са държавите-членки.
Съставено в Брюксел на 4 август 2006 година.